Yetişirmola
Ərizə yazaram səba yellənnən, 
Ərizəm canana yetişirmola?
Fələk məni tərki-vətən eylədi,
Nazlı yar əhvalım soruşurmola?

Əzəldən aşığam tuti dillərə,
Müsəlsəl saçlara, siyah tellərə,
Axdı eynim yaşı, döndü sellərə,
Yar içən sulara qarışırmola?

O qızıl gülləri dərməyən Dilqəm, 
Dərib pünhan yerə sərməyən Dilqəm, 
Bu dünyada yarı görməyən Dilqəm, 
Yarəb, o dünyada görüşürmola?
XIX əsrin qoşmaları